Subject: Järelpärimine koolivalmiduse kaardi andmete õiguspärasuse kohta
From: <[email-masked]>
To: Õiguskantsleri Kantselei - OKK <[email-masked]>
Date: Fri, 6 Feb 2026 10:47:46 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

Lugupeetud õiguskantsler

Pöördun Teie poole järelpärimisega seoses lasteaia õigusega kanda lapse 
koolivalmiduse kaardile andmeid lapse lasteaias saadud tugiteenuste kohta.

Küsimus on tekkinud isikuandmete kaitse aspektist lähtuvalt. Palun 
selgitust, kas ja millisel õiguslikul alusel on lasteaial lubatud kanda 
koolivalmiduse kaardile teave lapsele osutatud tugiteenuste (nt 
eripedagoogi, logopeedi või muu tugispetsialisti teenused) kohta ning 
millises ulatuses selliste andmete edastamine on kooskõlas isikuandmete 
kaitse nõuetega.

Antud teema on tõstatunud ka mitmetes aruteludes üldhariduskooli 
õpetajatega, kes on väljendanud seisukohta, et teave lapse varasemate 
tugiteenuste kohta oleks koolile lapse toetamise seisukohast vajalik ja 
oluline. Sellest tulenevalt soovin selgust, kuidas tasakaalustada lapse 
parimad huvid ja haridusliku järjepidevuse vajadus isikuandmete kaitse ja 
lapse õigusega eraelule.

Lisaks palun selgitust, kas koolivalmiduse kaardile on lubatud kanda teave 
lapse koduse keele kohta ning kas sellise andme töötlemiseks ja edastamiseks 
on olemas selge õiguslik alus. Samuti soovin teada, kas lapse kodune keel 
kvalifitseerub isikuandmete kaitse mõttes delikaatseks isikuandmeks ning kas 
selle kajastamine eeldab lapsevanema teadlikku nõusolekut.

Samuti palun selgitust, kas tugiteenuseid puudutavate andmete kandmine 
koolivalmiduse kaardile eeldab lapsevanema teadlikku nõusolekut või tuleneb 
see otseselt kehtivast õigusaktist, ning kuidas on tagatud lapse õiguste ja 
eraelu kaitse selliste andmete edastamisel üldhariduskooli.

Tänan Teid ette vastuse ja selgituste eest.

Lugupidamisega

Evelin Sarapuu

juhatuse esimees

Eesti Lasteaednike Liit